早入東省殘月初上
作者：楊萬里
朝代：宋

paragraphs: 秉燭趨省署，兩街猶閉門。
素娥獨早作，碧沼澣黝盆。
寶釦剝見漆，半稜光剩銀。
忽作青白眼，圜視向我嗔。
黑氣貫瞳子，側睨不敢真。
皎然一玉李，前行導征輪。
熒然數金粟，後扈從車塵。
朝雞傳三令，都騎爭載奔。
星芒銷欲無，月影澹失痕。
金鴉飛上天，吐出紅龍鱗。